Sistema t'edukazzjoni li għandha riżultati skarsi hi l-problema fundamentali tad-demokrazija Maltija, skont il-kirurgu Kevin Cassar. F'intervista ma' Andrew Azzopardi fuq 103 Malta's Heart, Cassar, eks-kandidat tal-Partit Nazzjonalista li spiss jikteb artikli fuq kwistjonijiet politiċi, ġie mistoqsi jekk jemminx li s-soluzzjoni għall-problemi preżenti li taffaċċja Malta kienet li jispiċċa l-gvern preżenti Laburista u jitla' gvern Nazzjonalista floku. Iżda għalih, il-problema fundamentali hi aktar fonda minn hekk, u tmur lura għal sistema edukattiva li – kif juru statistiċi Ewropej – twassal biex ħafna nies jibqgħu b'livell baxx ta' edukazzjoni. "U sakemm għandna maġġoranza kbira ta' nies b'livell ta' edukazzjoni fqira il-poplu se jkompli jivvota għall-korrotti," żied jgħid Cassar. Bħala eżempju, Cassar semma kif fl-aħħar elezzjoni ġenerali, il-partitarji Laburisti fir-4 distrett setgħu jagħżlu li jivvutaw kemm lil Konrad Mizzi kif ukoll lil Chris Fearne. Minkejja din l-għażla, però, eluf minnhom xorta għażlu li jagħtu l-ewwel preferenza tagħhom lil Mizzi, minkejja l-kontroversji kollha li kien imdaħħal fihom. F'sitwazzjoni bħal din, skont Cassar, il-PL għandu bżonn jagħmel evalwazzjoni serja ta' kif numru kbir ta' nies imdaħħla f'affarijiet korrotti spiċċaw fiċ-ċentru tiegħu. Min-naħa l-oħra, il-PN, "għal grazzja t'Alla," neħħa lil Adrian Delia minn kap, u b'hekk kellu opportunità biex jerġa' jifforma ruħu u jindirizza problemi ta' integrità li kienu tfaċċaw. Però fl-aħħar mill-aħħar, Malta xorta għad trid tilħaq sitwazzjoni fejn il-partiti ewlenin ikunu effettivament kostretti li jressqu biss nies integri, serji, professjonali u kompetenti. Malta sejra lura? Azzopardi beda l-intervista billi jistaqsi għala Cassar iħoss il-bżonn li jikkumenta fuq kwistjonijiet politiċi, meta ċertament il-karriera tiegħu – bħala kirurgu konsulent u lettur fl-Università ta' Malta – kienet waħda impenjattiva. Cassar irrisponda li jagħmel dan għax jixtieq li jgħix f'pajjiż diċenti, u li aktar minn hekk, jixtieq li uliedu jkollhom din l-opportunità mingħajr ma jkollhom bżonn jemigraw. Apparti minn hekk, żied jgħid, "l-inġustizzja tweġġani mmensament, il-gideb jirrabbjani, il-qerq u l-ħażen jinfurjani." Spjega li għad għandu biża li l-arloġġ jerġa jdur lura għal żmien fejn wara l-qtil ta' persuna innoċenti, minflok l-istat jipprova jaqbad il-qattiel, ifittex li jwaħħal f'persuna oħra – riferenza ghall-qtil ta' Raymond Caruana fl-1986 u għal kif l-arma li ntużat instabet fir-razzett ta' Pietru Pawl Busuttil. Malta għamlet progress minn dak iż-żmien, partikolarment meta ssieħbet mal-Unjoni Ewropea, iżda l-qtil ta' Daphne Caruana Galizia u l-iżviluppi li ġraw wara m'humiex inkoraġġanti, skont Cassar. Il-kirurgu fakkar kif il-gvern ipprova jmexxi l-istorja li min qatilha kien imdaħħal fil-bejgħ illeċitu taż-żejt, u kif Melvin Theuma kien ingħata xogħol fittizju fis-servizz pubbliku. F'din is-sitwazzjoni, Cassar jinsisti li m'għandux fiduċja sħiħa fl-istituzzjonijiet, għax dawn jagħmluhom in-nies li hemm ġo fihom. Il-gvern ta' Robert Abela, żied jgħid, kompla fuq il-passi tal-gvern ta' Joseph Muscat billi jagħti ħafna ħatriet lin-nies tal-qalba.